તળ મુંબઈમાં બેસિકલી મકાનો બહુ જ નજીક-નજીક આવેલાં છે અને એમનાં કમ્પાઉન્ડ પણ નાનાં હોય છે એટલે દરેક રહેવાસીને તેમની કાર પાર્ક કરવા જગ્યા મળતી નથી. જોકે સુધરાઈની ગ્રાન્ટ રોડમાં આવેલી D વૉર્ડની ઑફિસની આસપાસ રહેતા અને પાર્કિંગ ન ધરાવતા લોકો D વૉર્ડની ઑફિસના કમ્પાઉન્ડમાં તેમનાં વાહનો રાતના સમયે અને રજાના દિવસે પાર્ક કરતા હોવાનું જાણવા મળ્યું છે. આ બાબતે ત્યાંના એક રહેવાસીએ જણાવ્યું હતું કે ‘સુધરાઈનું કમ્પાઉન્ડ મોટું છે. રોજ દિવસના સમયે ત્યાં ઑફિસરોની અને ત્યાં આવતા નગરસેવકો તથા અન્ય અધિકારીઓની કાર પાર્ક થઈ હોય છે. ત્યાંનાં સ્ટાફ-ક્વૉર્ટર્સમાં રહેતા લોકોમાંથી પણ કેટલાક કાર ધરાવે છે, પણ ઑફિસ સાંજે છ વાગ્યે છૂટી જાય પછી સાત વાગ્યા સુધીમાં તો અડધા કરતાં વધુ કમ્પાઉન્ડ ખાલી થઈ જાય છે. ત્યાર બાદ ત્યાં આજુબાજુનાં મકાનોના રહેવાસીઓ તેમની કાર પાર્ક કરે છે.’